## TRAM d’Alacant fa un simulacre d’un incendi en els tallers de Benidorm

*** Personal d’FGV, diferents organismes i entitats han participat en la resolució d’esta hipotètica incidència
* L’exercici ha permés comprovar el Pla d’autoprotecció, la coordinació d’efectius i les mesures de seguretat**

Ferrocarrils de la Generalitat Valenciana (FGV) ha fet un simulacre d’un incendi en les instal·lacions de TRAM d’Alacant a Benidorm, en concret, en els tallers.

L’objectiu d’esta actuació és conéixer la capacitat de resposta interna i externa en cas d’emergència; comprovar els procediments d’actuació del Pla d’autoprotecció per a riscos d’incendi en el dipòsit de l’estació de Benidorm; conéixer i provar el funcionament dels mitjans del sistema d’emergència amb què està dotada l’estació de Benidorm, com ara detectors òptics de fum, polsadors d’alarmes d’incendis i detectors de monòxid de carboni i de fum.

A més, es comprova l’activació de les portes d’emergència de l’estació; l’obertura de línies de validació; el funcionament dels sistemes de comunicació interns a través del sistema TETRA i telefonia mòbil, a més dels externs entre els diferents equips intervinents a través de la Xarxa COMDES; la recepció d’imatges a través del CCTV; la senyalització de l’eixida d’emergència; els talls de tensió de la via electrificada del taller, i la dotació d’extintors manuals.

Finalment, el simulacre també servix per a fer pràctiques d’intervenció i rescat per part dels efectius de bombers i comprovar la coordinació correcta entre les diferents ajudes externes.

**Hipòtesi simulada**

La simulació ha consistit en un incendi en el fossat de la via electrificada del dipòsit-taller de Benidorm, havent-hi operaris en el seu interior, amb el resultat d’un ferit per inhalació de fum en el fossat i un altre per una caiguda.

Una vegada detectat pels sistemes de prevenció d’incendis, com els detectors existents en el fossat de monòxid de carboni i fum, el detector no tèrmic de barreres òptiques a través d’ones emissor-receptor amb una alarma sonora o els polsadors contra incendis situats en el dipòsit, el coordinador de seguretat ha fet les comprovacions oportunes a través de les càmeres de videovigilància i ha traslladat la incidència al tècnic del lloc de comandament, i així s’activa el Pla d’actuació davant d’emergències previst en el Pla d’autoprotecció després de telefonar al 112.

**Participants**

En este exercici, organitzat per la Unitat de Seguretat i Protecció Civil d’FGV, han participat el 112 Comunitat Valenciana, SPEIS - Consorci Provincial de Bombers d’Alacant, el Parc de la Marina Baixa a Benidorm, el Cos Nacional de Policia, la Policia Local de Benidorm, la Unitat Adscrita de la Policia Autonòmica i el Servici d’Emergències Sanitàries - CV.

Dins del personal d’FGV han acudit reguladors del lloc de comandament, operador del telecomandament, tècnic del lloc de comandament, tècnic de línia, cap del lloc de comandament, cap de circulació, agents d’estacions, responsable de seguretat i personal de tallers.

 Quant a contractes externs, han estat presents operaris de l’empresa Genera Quatro de manteniment de sistemes contra incendis, vigilants de seguretat de l’empresa Garda i personal habilitat de l’empresa COMSA per a tallar el subministrament elèctric en la via electrificada del dipòsit.

**Avís als viatgers**

Com que les eixides d’emergència es troben en l’estació de Benidorm, s’ha avisat del simulacre els viatgers que esperaven en les andanes mitjançant cartelleria i la presència física d’agents, perquè isqueren ordenadament fora de l’edifici quan sonara l’alarma, en una acció planificada perquè no perderen els seus trens.

El simulacre ha finalitzat hora i mitja després de començar, amb una primera valoració “positiva” per part de tots els efectius participants, a l’espera d’una anàlisi més profunda de l’exercici per part de cada departament implicat.

La Unitat de Seguretat i Protecció Civil d’FGV organitza periòdicament visites a les instal·lacions i pràctiques de simulació d’incidències en diferents trams de la xarxa, amb l’objectiu que el personal de l’empresa pública i dels organismes implicats en esta mena de situacions es familiaritze amb les instal·lacions i els equips de seguretat en situacions de suposada emergència.

Fecha: 04/12/2024